KIRJALLINEN KYSYMYS P-3611/00

esittäjä(t): Enrico Ferri (PPE-DE) komissiolle

(15. marraskuuta 2000)

Aihe: Direktiivin 79/409/ETY 9 artiklan soveltaminen Toscanan alueen päätöksessä nro 184 27.9.2000

Voisiko Euroopan komissio selvittää, sovelletaanko Toscanan alueneuvoston 27.9.2000 tekemässä päätöksessä nro 184 oikein luonnonvaraisten lintujen suojelusta annetun direktiivin 79/409/ETY(1) 9 artiklaa?

Kyseisen alueellisen päätöksen oikeudellinen perusta pohjautuu mainittuun direktiiviin, 11.2.1992 säädettyyn lakiin nro 157, ministerineuvoston puheenjohtajan 21.3.1997 antamaan asetukseen, 4.6.1997 annettuun alueelliseen päätökseen ja 11.8.1997 annettuun Toscanan alueelliseen lakiin nro 70. Näiden lakien nojalla Toscanan alue on, viljelmille ja sadoille aiheutuneiden vakavien, todistettavissa olevien ja dokumentoitujen vahinkojen vuoksi, halunnut soveltaa kyseisen direktiivin 9 artiklaa, jossa säädetään tietyin edellytyksin varpusen ja pikkuvarpusen sulkemisesta pois direktiivin piiristä. Lajit kuuluvat muuten suojeltavien lajien joukkoon.

(1) EYVL L 103, 25.4.1979, s. 1.

Margot Wallströmin komission puolesta antama vastaus

(12. joulukuuta 2000)

Luonnonvaraisten lintujen suojelusta 2. huhtikuuta 1979 annetussa neuvoston direktiivissä 79/409/ETY säädetään luonnonvaraisten lintujen suojelun järjestelmästä. Luonnonvaraisten lintulajien pyynti on yleisesti ottaen kielletty. Direktiivissä säädetty luonnonvaraisten lintujen suojelun järjestelmä sallii kuitenkin muutamat poikkeukset. Direktiivin 9 artiklassa luetellaan vaatimukset ja edellytykset, joiden vallitessa direktiivin säännöksistä voidaan poiketa.

1. Jäsenvaltiot voivat, jollei muuta tyydyttävää ratkaisua ole, poiketa 5, 6, 7 ja 8 artiklasta seuraavin perustein: a) kansanterveyden ja yleisen turvallisuuden turvaamiseksi, lentoturvallisuuden turvaamiseksi, viljelmille, kotieläimille, metsille, kalavesille ja vesistöille koituvan vakavan vahingon estämiseksi,

kasviston ja eläimistön suojelemiseksi; b) tutkimus- ja opetustarkoituksessa, kannan lisäämis- ja uudelleenistutustarkoituksessa sekä tehdäkseen mahdolliseksi näitä varten tapahtuvan kasvatuksen; c) salliakseen tiukasti valvotuissa oloissa ja valikoivasti tiettyjen lintujen pienien määrien pyydystämisen, hallussapitämisen tai muuten asiallisen hyötykäytön.

2. Poikkeuksissa on mainittava: lajit, joita poikkeukset koskevat, pyydystämistä tai tappamista varten hyväksytyt välineet, laitteet ja menetelmät, vaaratekijät sekä ne ajalliset ja paikalliset olot, joissa näitä poikkeuksia voidaan myöntää, viranomainen, joka on valtuutettu ilmoittamaan, että vaaditut edellytykset täytetään, ja joka päättää, missä laajuudessa ja kuka saa käyttää mitäkin välineitä, laitteita ja menetelmiä, suoritettavat tarkastukset.

Jotta voitaisiin arvioida, ovatko viranomaisten toteuttamat poikkeustoimenpiteet direktiivin 79/409/ETY mukaisia, on tarpeen tarkistaa, täyttävätkö kyseiset poikkeukset edellä mainitut vaatimukset ja edellytykset. Parlamentin jäsenen antamien tietojen perusteella komissio ei pysty tutkimaan, onko Toscanan alueneuvoston 27. syyskuuta 2000 tekemä päätös (deliberazione), jolla hyväksyttiin luonnonvaraisia lintulajeja Passer Italiae ja Passer Montanus koskeva poikkeus, direktiivin 79/409/ETY mukainen eikä komissio tämän vuoksi tällä hetkellä pysty vastaamaan parlamentin jäsenen esittämään kysymykseen. Komissio pyytää parlamentin jäsentä toimittamaan lisätietoja asiasta.

Komissio on kuitenkin tietoinen siitä, ettei Italian kansallisessa lainsäädännössä yleensä täysin noudateta edellä mainittuja edellytyksiä. Italian kansallisessa lainsäädännössä säädetty poikkeusmenettely ei ole direktiivin 9 artiklan säännösten mukainen. Komission mielestä Italia ei ole onnistunut takaamaan, että direktiivissä säädetyn poikkeusmenettelyn kaikkia edellytyksiä noudatetaan tietyissä tilanteissa, joissa poikkeuksia sovelletaan. Tästä syystä komissio on saattanut asian tuomioistuimen käsiteltäväksi.